Vergil Chițac (PNL), primarul Constanței, a anunțat modernizarea Parcului Tăbăcărie, proiect care include amenajarea a patru grădini tematice şi reabilitarea grădinii japoneze deja existentă.
"Ne-am propus să refacem traseele pietonale din interior și din zona de promenadă de pe malurile lacului. Refacem aleile pietonale cu diverse pavaje, de-a lungul cărora se vor instala elemente de mobilier urban nou care să redea frumusețea acestui parc. Vom reabilita Amfiteatrul reconstruindu-i scena de lemn și gradenele, iar Grădina japoneză va fi reamenajată și astfel vom reda parcului frumusețea de odinioară", a transmis Vergil Chițac, pe Facebook.
Primarul a enumerat apoi elementele de noutate:
• Grădina tip oază, cu pontoane din lemn cu structură ușoară
• O grădină franțuzească, ale cărei puncte de atracție vor fi plantele (trandafiri, lavandă, arbori, arbuști)
• O grădină senzorială, ale cărei trasee sunt gândite să prezinte mai multe texturi și culori
• O grădină de umbră, în care va exista o zonă omogenă de arbori.
Vergil Chițac a mai anunțat, tot acum, că "într-un viitor apropiat" vor începe și lucrările pentru faleza lacului.